  Туспуктэм: Руслан Нуриахметов Наталия Сильвестрова Россиысь Банк толшоре-оштолэзе коньдонбур тодонлыкъя (финансовой грамотность) онлайн-урокъёс ортчытӥз. Отчы Удмуртиысь 20 шоръёзо ӧнерлыко дышетсконниосысь студентъёс но 268 школаосысь дышетскисьёс пыриськизы. Со улосысь вань школаослэн лыдзылэсь 55 процентэз луэ. Со сярысь Россиысь валтӥсь банклэн Волго-Вятской валтӥсь управлениысьтыз Удмурт Элькунъя Йӧскалык банклэн – ёзэтлэн пресс-службаез ивортӥз. Урокъёсты 17,5 сюрс пол учкизы. Соос пӧртэм секытлык уровеньёсъя радъямын вал. Котькуд дышетскись аслыз тупасьсэ бырйыны быгатӥз. Туэ ас коньдонэз кутонлы, коньдонбур тӥрлыкъёслэн аспӧртэмлыксылы, утэтлы (страхование), интернет пыр пӧяськонлэсь утӥськонлы саклык висъязы. Онлайн-урокъёсы ас понна гуртысь но, озьы ик классэн яке группаен школаысь, техникумысь но колледжысь итӥськыны луэ вал. « Урокъёс пыр каръёсысь но, кыдёкысь гуртъёсысь но дышетскисьёс коньдонбуръя тодон-валанъёс басьтыны быгато. Занятиын ӧнерчиосослэсь лекциоссэс кылзыны, озьы ик юан сётыны но солы валэктон басьтыны луэ. Дышетскисьёс со луонлыкез мыло-кыдо куто. Онлайн-урокъёсы итӥськем дышетсконниослэн лыдзы, кылем арысь сӥзьыл сессиен ӵошатыса, туэ 2,5 поллы будӥз » Татьяна Жиганшина, Россиысь валтӥсь банклэн Волго-Вятской валтӥсь управлениысьтыз Удмурт Элькунъя Йӧскалык банклэн – ёзэтлэн кивалтӥсез Коньдонбур тодонлыкъя онлайн-урокъёс 2015-тӥ арысен радъясько. Тегъёс: коньдон Дышетон пиналъёс школаос Удмуртия Россия  